b'\n_START_ARTICLE_\nKaika P\xc3\xbcha Kolmainu kirik\n_START_PARAGRAPH_\nKaika P\xc3\xbcha Kolmainu kirik oli \xc3\xb5igeusu kirik Kaikal. Seda kasutas Kaika P\xc3\xbcha Kolmainu kogudus._NEWLINE_Kaika kirikut hakati ehitama aastal 1896, valmis sai see aastal 1900. Kiriku ehitus l\xc3\xa4ks maksma 7000 rubla, raha saadi P\xc3\xbchimalt Valitsevalt Sinodilt, mis kasutas kiriku ehitamise rahastamiseks valdavalt Peterburi kaupmehe Fjodor Nikolajevi 6500-rublast annetust. Kirik p\xc3\xbchitseti 11. novembril (vkj 29. oktoobril) 1900._NEWLINE_Kirik oli puidust, ristikujulise p\xc3\xb5hiplaaniga, kahe kupliga, rajatud kivist vundamendile. Kiriku kapitaalremont teostati aastatel 1925\xe2\x80\x931926._NEWLINE_N\xc3\xb5ukogude v\xc3\xb5imu perioodil kirik lagunes, kuigi seda veel kasutati. Koguduse hooldaja, preester Aleksander Antoni andmetel oli kiriku seisukord 1958. aasta l\xc3\xb5pus j\xc3\xa4rgmine: kirikuhoone oli hakanud vajuma, seinu kahjustas majavamm, lagi oli k\xc3\xb5dunenud ja katus lasi vett l\xc3\xa4bi. Mitmed aknad olid purunenud, ikonostaas vajunud, uksed kinni kiilunud._NEWLINE_Veebruaris 1962 Kaika kogudus suleti ja t\xc3\xa4naseks on Kaika kirik l\xc3\xb5plikult lagunenud._NEWLINE_Kiriku juures asub Kaika kalmistu.'